ভোটের মুখে ১১ নেতাকে বহিষ্কার করলেন নীতীশ কুমার! কিন্তু কেন?

ওয়েব ডেস্ক: বিহার বিধানসভা নির্বাচনের (Bihar Assembly Election) আর মাত্র কয়েকদিন বাকি, তার আগেই বড় রাজনৈতিক পদক্ষেপ নিলেন রাজ্যের বিদায়ী মুখ্যমন্ত্রী নীতীশ কুমার (Nitish Kumar)। ভোটমুখী সময়ে জেডিইউ-এর (JDU) ১১ জন নেতাকে বহিষ্কার (Expel) করা হয়েছে বলে খবর। কিন্তু কেন? জেডিইউ অন্দরের খবর, দলবিরোধী কার্যকলাপে যুক্ত থাকার অভিযোগে এই পদক্ষেপ নিয়েছেন দলের সুপ্রিমো।

সম্প্রতি জেডিইউ-এর রাজ্য সাধারণ সম্পাদক চন্দন কুমার সিং এক বিবৃতিতে জানান, বহিষ্কৃতদের দলের প্রাথমিক সদস্যপদ থেকেও বরখাস্ত করা হয়েছে। শনিবার সন্ধ্যায় তিনি বলেন, “এই নেতারা পার্টির ঘোষিত প্রার্থী ও এনডিএ-র সহযোগীদের বিরুদ্ধে কাজ করছিলেন। তাঁরা দলের আদর্শ এবং নীতীশ কুমারের নির্দেশ অমান্য করেছেন।” সেই কারণেই তাঁদের বিরুদ্ধে এই কঠোর সিদ্ধান্ত নেওয়া হয়েছে বলে দাবি দলের কর্মকর্তার।

আরও পড়ুন: ক্ষমতায় এলেই চালু হবে পেনশেন! বিহারে বিরাট ঘোষণা তেজস্বীর

বহিষ্কৃতদের তালিকায় রয়েছেন বিহারের প্রাক্তন মন্ত্রী শৈলেশ কুমার, প্রাক্তন বিধায়ক শ্যাম বাহাদুর সিং ও সুদর্শন কুমার। পাশাপাশি বিধান পরিষদের প্রাক্তন সদস্য সঞ্জয় প্রসাদ এবং রণবিজয় সিংকেও দল থেকে বহিষ্কার করেছে চল। জেডিইউ সূত্রে খবর, এই সিদ্ধান্তের মাধ্যমে নীতীশ কুমার স্পষ্ট বার্তা দিতে চেয়েছেন যে, দলের মধ্যে কোনওভাবেই গোষ্ঠীদ্বন্দ্ব বরদাস্ত করা হবে না।

উল্লেখ্য, ২৪৩ সদস্যের বিহার বিধানসভায় ভোট হবে দুই দফায়। ৬ নভেম্বর হবে প্রথম দফার নির্বাচন, পরে ১১ নভেম্বর হবে দ্বিতীয় দফার ভোটগ্রহন। ভোট গণনা ও ফলাফল প্রকাশ হবে ১৪ নভেম্বর। তাই আপাতত বিহারে ভোটের প্রচার চূড়ান্ত পর্যায়ে।